Kêrel borgtog geweier ná moord op swanger vrouTshegofatso Pule (Foto: Twitter) Tshegofatso Pule (28) se kêrel is Vrydag borgtog in die landdroshof in Roodepoort aan die Wes-Rand geweier. Ntuthuko Ntokozo Shoba (32) word daarvan beskuldig dat hy die 31-jarige Muzikayise Malephane gehuur het om sy swanger vriendin te vermoor in ŉ poging om haar swangerskap van sy vrou weg te steek. eNCA berig Shoba het vanoggend weer in die hof verskyn waar sy aansoek om borgtog van die hand gewys is. Hy bly dus in aanhouding tot sy volgende hofverskyning op 25 Maart. Shoba staan ​​tereg op aanklag van moord, sameswering tot moord en regsverydeling. Maroela Media het vroeër berig Pule, wat agt maande swanger was, se liggaam is in Junie verlede jaar met steekwonde en opgehang aan ŉ boom in Roodepoort aangetref. Sy is twee weke vantevore die laaste keer gesien toe sy in ŉ taxi geklim het wat Shoba vir haar gereël het. Die 31-jarige Muzikayise Malephane is kort daarna in hegtenis geneem in verband met die moord. Malephane het skuld beken op Pule se moord en is tot 20 jaar tronkstraf gevonnis nadat hy ŉ pleitooreenkoms met die staat aangegaan het. Hiervolgens het hy onderneem om teen Shoba, wat hy as die baasbrein agter die moord geïdentifiseer het, te getuig. Hy het saam met Shoba skoolgegaan en is glo R70 000 aangebied om Pule te vermoor.